钦定古今图书集成/明伦汇编/氏族典/第460卷 > 魏藻德
## 钦定古今图书集成/明伦汇编/氏族典/第460卷 > 魏藻德

按《明外史陈演传》：“魏藻德，顺天通州人。崇祯十三年，
举进士，擢第一，授翰林修撰。十五年，都城戒严，疏陈
兵事。明年三月，召对称旨，深加奖励。藻德有口才，应
对捷给，帝意其有抱负，五月，骤擢礼部右侍郎，兼东
阁大学士，入阁辅政。藻德力辞部衔，乃改少詹事。自
藻德居位，一无建明。十七年，诏加兵部尚书、文渊阁”
大学士，总督河道、屯田练兵诸事。至三月，都城陷，藻
德被执，幽刘宗敏所。贼下令勒内阁十万金，藻德输
万金，贼以为少，酷刑五日夜，脑裂死。复逮其子追征，
诉言家已罄尽，贼挥刃斩之。